Bybelskool » Daaglikse of weeklikse tye van afsondering en stilte
In ons gejaagde lewe is dit eintlik noodsaaklik om tye van “afsondering en stilte” opsy te sit om tyd met die Here alleen te spandeer. Dit is die oorspronklike bedoeling van “stiltetyd”. Ons volg hierin die voorbeeld van die Here Jesus wat ‘n gewoonte daarvan gemaak het: “Hy het Hom altyd weer in eensame plekke afgesonder om daar te bid.” (Luk. 5:16; vgl. ook Mark. 1:35; Luk. 4:42).
Sonder dat ons egter doelbewus moeite doen om genoeg tyd te maak daarvoor – tyd waarin ons nie onderbreek word deur enigiets nie – sal ons nie hierin slaag nie. Die wonder is egter dat as ons dit reg kry om tyd te vind om gereeld “afsondering en stilte” te beoefen, ons nie net sal vind dat dit ‘n tyd raak waarin ons van die ander geloofsgewoontes kan beoefen nie, maar dat ons inderdaad die Here daar sal ontmoet.
Hier is ‘n paar voorstelle om jou gedagtes te prikkel en jou eie tyd van “afsondering en stilte” te skep:
Begin om óf daagliks (vyftien minute of langer) óf weekliks (‘n halwe dag of meer) tyd opsy te sit vir “afsondering en stilte”. Hou daarby sodat jy in ‘n gereelde ritme kan kom.
Moet veral aanvanklik nie die tyd spandeer om te lees of selfs te luister na musiek nie. Dit sal jou steeds oorlaai met inligting. Jou fokus is om stil te raak voor die Here en in sy teenwoordigheid te kom. Gemeenskap met Hom is die mikpunt van “afsondering en stilte”.
Fokus op die gedagtes en gevoelens wat God in dié tyd by jou losmaak, beide die verontrustende ervarings sowel as die bevestigende ervarings. Luister na wat God daardeur vir jou wil sê.
Laat jou gebede uit die gedagtes en gevoelens van hierdie stilword voor die Here voortvloei. Van die diepste werk wat God in ons binneste doen, gebeur in sulke tye van “afsondering en stilte”.
Indien daar in jou omgewing moontlikhede is om ‘n retraitete onderneem, kan dit baie help om dié proses te begin.
Mettertyd kan jy ander geloofsgewoontes deel van hierdie stiltetyd maak– daaglikse ondersoek, joernaal, geestelike lees ensomeer. Maar as jy dit te gou doen, sal die voordeel van stilwees vir jou verlore raak.
July 15, 2018 at 20:15 | #
July 16, 2018 at 11:51 | #